Nafarroako Parlamentuko Mahaiak, 2021eko martxoaren 1ean egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Isabel Aramburu Bergua andreak aurkezturiko galdera, lantegi-eskoletako programen eta/edo prestakuntzako eta enpleguko programa integratuen entitate adjudikaziodunek jarduera azpikontratatzeari buruzkoa.

**2.** Nafarroako Parlamentuko Aldizkari Ofizialean argitara dadin agintzea.

**3.** Nafarroako Gobernuari igortzea, Legebiltzarreko Erregelamenduko 194. artikuluak agindutakoari jarraikiz, idatzizko erantzuna bidal dezan.

Iruñean, 2021eko martxoaren 1ean

Lehendakaria: Unai Hualde Iglesias

GALDERAREN TESTUA

Geroa Bai talde parlamentarioko foru parlamentari Isabel Aranburu Bergua andreak, Legebiltzarreko Erregelamenduan ezarritakoaren babesean, honako galdera hau aurkezten du, Nafarroako Gobernuko Eskubide Sozialetako Departamentuak idatziz erantzun dezan:

Nafar Lansare-Nafarroako Enplegu Zerbitzuko zuzendari kudeatzaileak urriaren 30ean emandako 2933E/2019 Ebazpenaren bidez, aldatu egin zen martxoaren 8ko 41E/2019 Ebazpena, Nafar Lansare-Nafarroako Enplegu Zerbitzuko zuzendari kudeatzaileak emana. Ebazpen horren bidez, dirulaguntzen deialdia onetsi zen 2019-2020-2021ean langabeei zuzendutako Lantegi eskoletako programak eta Prestakuntzako eta enpleguko programa integratuak gauzatzeko.

Zehazki, aldaketaren bidez atal bat gehitu zen, 4.a, deialdiaren 7. oinarrian. Hauxe: ““Entitate horiek dirulaguntzaren xede den jardueraren zenbatekoaren 100eko 60rainoko portzentajea azpikontratatzen ahalko dute”.

Horri dagokionez, honako hau jakin nahi dugu:

Ba al dago administrazio-prozedurarik zeinaren bidez Lantegi eskoletako programen eta Prestakuntzako eta enpleguko programa integratuen entitate adjudikaziodunek jardueraren parte bat azpikontratatzea eskatzen edo komunikatzen duten?

Entitateek zer prozedura bete behar dute egindako azpikontratazioa kreditatzeko eta justifikatzeko? Zer agiri aurkeztu behar dute hori justifikatzeko?

2019an, 2020an eta 2021ean diruz lagundutako jarduera bukatu duten lantegi eskolen eta prestakuntzako eta enpleguko programa integratuen zerrenda, zeinen entitateek kasuko justifikazioa aurkeztu baitute. Adierazi, kasuan-kasuan, zer pertsona, entitate edo enpresa azpikontratatu diren eta jardueraren zer portzentaje bete den sistema horren bidez.

Iruñean, 2021eko otsailaren 25ean

Foru parlamentaria: Isabel Aranburu Bergua